ET
3.5.2023
Euroopa Liidu Teataja
C 156/31
Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine (2023/C 156/06)
Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.
KOONDDOKUMENT
„Sidra da Madeira“ ELi nr: PGI-PT-02641 — 14.10.2020 KPN ( ) KGT (X) 1.
Nimetus(ed) „Sidra da Madeira“
2.
Liikmesriik või kolmas riik Portugal
3.
Põllumajandustoote või toidu kirjeldus
3.1.
Toote liik Klass 1.8.
Aluslepingu I lisas loetletud muud tooted (vürtsid jne)
3.2.
Punktis 1 esitatud nimetusele vastava toote kirjeldus „Sidra da Madeira“ on jook, mis saadakse üksnes Madeira saarel kasvatatavate traditsiooniliste ja muude aedõunapuu (Malus domestica Borkh.) sortide värsketest viljadest ning vahel aedõunapuu ja pirnipuu (Pyrus communis L.) viljade segust pressitud naturaalse mahla kääritamise teel.
Jooki valmistatakse saare traditsiooniliste või eriomaste tootmismeetodite järgi.
Naturaalset siidrit toodetakse üksnes saarel kasvatatud õuntest ja vahel ka pirnidest lõikamise, peenestamise, purustamise ja pressimisega saadud mahla kääritamise teel, mis tähendab, et suhkru ja süsinikdioksiidi sisaldus on täiesti isetekkeline.
Toodetakse ka karboniseeritud naturaalset siidrit, mis on täielikult või osaliselt muudetud kihisevaks süsinikdioksiidi lisamisega.
Tootel on üldjoontes järgmised omadused: minimaalne alkoholisisaldus 5 % (mahuprotsentides 20 oC juures); kääritatav suhkrusisaldus alla 15 g/l; minimaalne üldhappesus (õunhappena) 3–10 g/l; maksimaalne lenduvate hapete sisaldus (väljendatud äädikhappena) 1,8 g/l ja vääveldioksiidi maksimaalne üldsisaldus (väljendatud SO2 kujul) 200 mg/l.
Sõltuvalt kasutatud puuviljaliigi ja -sordi kombinatsioonist on „Sidra da Madeira“ värvuselt ere sidrunkollane kuni õlgkollane oranžide nüanssidega; filtreeritud jook on selge ja filtreerimata jook on mõningase settega.
Joogil on värske iseloomulik lõhn, mille puuviljasus on keskmise kuni tugeva intensiivsusega koos tuntavate rohelise õuna, küpse õuna, küdoonia ja/või tsitrusvilja nootidega, moodustades tasakaaluka meeldiva terviku.
(1) ELT L 343, 14.12.2012, lk 1.